
Persongalleri

Liv Lunde – kontordame, fra stedet

Gerd Lunde – Livs mor

Bibbi Qvam – student, fra Oslo

Lilleba Qvam – Bibbis mor

Fred Qvam – Bibbis far

Carl-Henrik Qvam – Bibbis eldre bror

Christian Møller – Bibbis forlovede

Margrethe Smith – Bibbis mormor

Jørgen Smith – Bibbis morfar

Bjørn Larsen – lærling på bilverksted

Leo Andersen – verdensborger

Unni Gulbrandsen – venninne av Liv

Jarle Gulbrandsen – Unnis ektemann

Hilda Gulbrandsen – Jarles mor

Kari-Mette Holme – Unnis lillesøster

Sigrid Holme – Unnis mor

Per Holme – Unnis far

Fridtjof Hansen – forfatter

Tordis Hansen – Fridtjofs kone

Alfred Berg – Bjørns onkel

Ruth Berg – Bjørns tante

Doktor Gran – distriktslege

Adele Gran – legefrue

Didrik Steen-Olsen – seilervenn av Christian

Helen Steen-Olsen – Didriks kone

Wilhelm Krag-Jensen – seilervenn av Christian

Vera Krag-Jensen – Wilhelms kone

Hilmar – eier av lokal bensinstasjon

Sverre Bang – forretningsmann


Slik sluttet forrige bok:

Med skjelvende hender snudde hun konvolutten og så avsenders navn. Mr. Leo B. Andersen …

Hun satte neglen under  kanten på konvolutten og skulle til å flerre den opp, men i det samme ringte dørklokka. Hun la brevet i lomma på strikkejakka og gikk for å åpne. Hvem i all verden ringte på så sent en lille julaften?

Hun slo døra opp og så kjølig på den skjeggete, langhårete mannen utenfor døra. «Ja, hva gjelder det?»

Mannen gliste fornøyd. «Kjenner du ikke igjen din egen bror, Bibbi?»

«Carl-Henrik?!» Hun stirret forskrekket på ham. «Kommer du?»

«Som du ser …» Han smilte glad. «Jeg håper dere har rom i herberget.»

«Rom i herberget? Hva mener du?» Bibbi så uforstående på ham. «Du vet da at det alltid er plass til deg i … i herberget.»

«Ja, men jeg håper det er plass til en til. For ikke å si to.» Han tok et skritt til side og skjøv en kvinne fram foran seg. Hun hadde langt, mørkt hår og store brune øyne. Under den røde kåpen struttet en stor mage. «Hils på Maria, min trolovede.»


Kapittel 1

Holmenkollen, lille julaften 1963

Den mørkhårede kvinnen hadde hjerteformet ansikt med plettfri olivenhud. Hun var usminket og så litt frossen ut. Under den åpne, røde kåpa var hun iført svarte klær: høyhalset strikkegenser og elegante strekkbukser, som sikkert var festet med strikk og sikkerhetsnåler i linningen rundt den omfangsrike midjen. Og remmen på en svart skulderveske hang skrått over magen, som en postveske. Da Carl-Henrik nikket til henne, bøyde hun seg fram og ga Bibbi et luftkyss på hvert kinn. «Buonasera.»

«Buonasera, signorina, kiss me … » mumlet Bibbi overrumplet. Hun klarte akkurat å stanse seg selv før hun deklamerte refrenget i den kjente sangen med Louis Prima. Den som hadde vært så populær da hun var i konfirmasjonsalderen. Hun glodde storøyd fra Carl-Henriks ubarberte fjes til Marias bulende mage. «Det… det var uventet. Din … din trolovede, sa du?»

«Eller forlovede på moderne norsk. Det er fantastisk, ikke sant?» Carl-Henrik la armen rundt Maria og kysset henne stolt på kinnet. «Tenk at en slik bellissima kvinne vil ha meg.»

«G-gratulerer!» Spørsmålene sto i kø i Bibbis hode, men hun tvang seg til å vente med å stille dem. Det var viktig at broren og den ukjente forloveden fikk en hyggelig velkomst, men hun hadde temmelig blandede følelser akkurat nå. Det var selvfølgelig godt å se at Carl-Henrik var frisk og rask, men han kunne ha sendt et varsel på forhånd om at han var på vei hjem og hadde med seg noen. Hun rensket halsen. «Ja, det var sannelig en ordentlig overraskelse. Og så på lille julaften, da! Mamma og pappa kommer til å bli så … glade. Jeg tror de … de hadde gitt opp å se deg til jul. Og så har du med deg en … en forlovede. Det … kommer til å bli stor oppstandelse.»

«Ha-ha, ja, jeg kunne ha sendt et telegram, men vi visste ikke om vi rakk hjem i dag. Og jeg sa til Maria at dere kom til å synes at det var festlig med en skikkelig overraskelse. Den fortapte sønn vender hjem, og det med en ekstra presang!» Carl-Henrik strålte overlykkelig og klappet Maria på magen. «Jeg skal bli far til våren! Er ikke det fantastisk? Tenk, du blir tante Bibbi!»

«Så … så morsomt.» Bibbi forsøkte å mønstre en glede hun ikke følte. Hele situasjonen var så uvirkelig. Det føltes som om hun befant seg i en filmkomedie full av tåpelige forviklinger.

«En baby? Det … det hadde ingen forventet, nei.»

«Nei, mutter og fatter kommer til å bli så glade når de skjønner at de skal bli besteforeldre!» sa Carl-Henrik entusiastisk. Akkurat som faren var broren alltid optimist til det motsatte var bevist. «De har alltid vært så bekymret for at jeg skal rote det til i livet, men se på meg nå: Forlovet med verdens vakreste jente og snart familiefar!»

«Ja, de blir … eh … sikkert overveldet,» svarte Bibbi diplomatisk. «Så dere kommer hit i jula for å fortelle det? Og så … så skal dere tilbake og gifte dere?»

«Nei, vi skal ikke tilbake. Jeg tenkte at vi kunne bo her inntil videre. Og så finner vi oss et eller annet eget krypinn etter hvert.» Carl-Henrik gliste over hele fjeset. «Og det er like greit å gifte seg i Oslo. Det har sikkert ikke mutter noe imot. Hun elsker jo brylluper og sånt dill.»

«Sikkert ikke,» mumlet Bibbi, mens hun lurte på hva moren ville si til ‘å fikseʼ et ekstra bryllup på stående fot, hun som hadde pålagt seg selv tilnærmet heldagsjobb med å planlegge Bibbi og Christians bryllup til sommeren. «Og så  har du sluttet å studere, har vi skjønt? Frøken Mathiesen ringte til St. Gallen for pappa, så vi vet at det kurset i Italia som du ba om penger til, ikke eksisterer. Du løy med andre ord?»

«Jeg hadde ikke lyst til å fortelle sannheten, for jeg visste at fatter ville gå i spinn. Og så trodde jeg til å begynne med at vi kanskje kom til å dra tilbake til Sveits, men det … ja, som du ser, ble det umulig.» Han strøk over magen til Maria igjen, og forloveden smilte lykkelig til ham.

«Men hva har dere levd av?» Bibbi så på broren.

«Vi har vært oppvartere på et turiststed ved kysten i Italia.»

«Jobbet du som oppvarter?» Bibbi glodde vantro på broren.

«Ja, er det så rart? Du vet da at jeg er et råskinn til å skjenke på fest?» Carl-Henrik gapskrattet ubekymret. «Maria lærte meg opp. Hun jobbet på restauranten til onkelen sin i St. Gallen. Det var slik vi traff hverandre.»

«Akkurat.» Bibbi betraktet brorens rufsete framtoning, med flere dagers skjeggvekst og altfor langt hår. Han, som sjelden viste seg uten en omhyggelig runde med barberhøvel og hårvann først, hadde gjennomgått en full forvandling siden sist hun så ham. «Dere reiste altså av gårde på lykke og fromme?»

«Det var ikke alle som var like begeistret for at vi var sammen. For å si det kort, så orket vi ikke mer.» Carl-Henrik klemte Maria inntil seg, og hun smilte, selv om hun antakelig ikke forsto hva han sa. «Da vi dro til et sted ingen kjente oss, ble vi fri fra alle dustete konvensjoner. Livet skal leves her og nå, ikke en gang langt inn i framtiden.»

«Akkurat.» Det der var som å høre Leo. Like verdensfjernt og urealistisk. Men det var en stor forskjell: Leo valgte å være fri, på godt og vondt, fordi han ikke ønsket å ta ansvar for andre enn seg selv. Carl-Henrik hadde pådratt seg en familie å forsørge, men det så ikke ut til å bekymre ham nevneverdig. Bibbi la hånda mot lomma på strikkejakka, kjente konturene av brevet fra England. Det hun akkurat hadde funnet blant julekortene på telefonbordet. Hun hadde ikke hørt fra Leo siden den dagen på Slottsfjellet i sommer, da hun løp gråtende sin vei fordi han sa at det ikke kunne bli dem. Hadde han sendt henne en høflig julehilsen? Eller hadde han noe annet på hjertet? Aller helst skulle hun revet konvolutten opp her og nå, men det kunne hun ikke. Hun måtte ta seg av gjestene. Og så måtte ikke Christian se det …

«Fælt så alvorlig du ble?» Carl-Henrik hadde merket at Bibbi var falt i staver, og feiltolket oppførselen hennes. «Er du rystet over at jeg vil leve i stedet for å tenke på penger og status?»

«Nei da,» mumlet Bibbi, mens hun i sitt stille sinn tenkte at broren nok var mer opptatt av penger og status enn han innså. Han hadde tross alt sendt et telegram og bedt om ti tusen kroner til noen studier som ikke fantes. Og når det kom til status, så virket han svært komfortabel med å flytte inn sammen med forloveden i familiens store villa i hovedstadens dyreste strøk.

«Har du tenkt å slippe oss inn?» Carl-Henrik gned Maria på armen, der hun sto og småtrippet på trappa i tynne, svarte bystøvletter. «Maria er ikke skodd for vinter i Holmenkollen. Jeg har lovt at hun sikkert får låne litt varmt skotøy av deg eller mamma, dere har jo skapet fullt.»

«Selvfølgelig! Unnskyld, jeg ble så satt ut av å se dere at jeg glemmer alt som heter oppdragelse.» Bibbi trakk seg et par skritt tilbake fra hovedinngangen og smilte så bredt hun kunne. «Hva heter velkommen på italiensk, forresten?»

«Det heter benvenuto. Men, Maria kan litt tysk og engelsk også.» Broren slapp taket rundt Marias skuldre og slo galant ut med armen. «Vær så god, amore mio.»

«Ja, men benvenuto, da.» Bibbi slo ut med armen.

«Grazie.» Maria skred over terskelen, mens Carl-Henrik kom etter med den sparsomme bagasjen, som i tillegg til skulderveska besto av en velbrukt lærkoffert og en rød, elegant beautyboks.

«Dere har sannelig ikke mye bagasje,» bemerket Bibbi. «Nevnte du ikke at dere hadde tenkt å flytte inn her?»

«Jo, men det nytter ikke å slepe med seg alt mulig på toget,» sa Carl-Henrik sorgløst. «Jeg har klær liggende her, og Maria kan vel låne noen plagg av deg så lenge? Dere er omtrent samme størrelse, ser jeg.»

«Det ordner seg nok. Jeg har sikkert noe som passer.» Bibbi kastet et tvilende blikk på Marias bulende mage. Så demret det for henne hva broren hadde sagt. «Har dere tatt toget? Du sier alltid at å ta toget er bortkastet tid så lenge det fins fly og raske biler.»

«I nøden spiser Fanden fluer.» Broren kneppet opp vinterjakka i den varme, sentralfyrte entreen. «Vi humpet oppover på de billigste billettene. Det tok tre dager, og jeg har hatt det mer behagelig, for å si det sånn. Men fatter sendte jo nesten ikke gryn, så vi hadde ikke råd til annet. Det var så vidt vi hadde penger til Holmenkollbanen.»

«Så da … da skal du få deg jobb i Oslo?» spurte Bibbi forsiktig. «Hos pappa, kanskje?»

«Det er detaljer jeg ikke gidder å tenke på ennå. Nå er det juleferie,» sa Carl-Henrik ubekymret. Han tok det helt klart som en selvfølge at det bare var å flytte inn i barndomshjemmet og få alt servert, enten det gjaldt mat eller klær. At han var i ferd med å stifte familie, så ikke ut til å plage ham det minste.

«Hvem er det du snakker med?» sa morens stemme inne fra spisestua.

«Vi har fått … julegjester.» Bibbi la fingeren for munnen for at broren skulle tie. «Du må komme ut og hilse.»

«Å? Nei, men så hyggelig …» Moren skyndte seg ut i entreen, men bråstoppet da hun så gjestene. Gispende stirret hun på sønnens skjeggete ansikt. «Carl-Henrik? Å, herregud, gutten min, er det virkelig deg?!»

«Hei, mamma, ble du overrasket nå?» Carl-Henrik gikk smilende mot moren og ga henne en stor klem. «Jeg måtte jo hjem til julematen din. Kan ikke feire noe annet sted enn her.»

«Å, gutten min! Herregud så godt å se deg. Du aner ikke hvor engstelige vi har vært.» Moren løftet hendene og strøk over den strittende, mørk blonde skjeggveksten, mens hun ristet oppgitt på hodet. «Men hva er dette her for noe? Har du sluttet å barbere deg?»

«Jeg tenkte jeg kunne være julenisse.» Carl-Henrik lo da han så avskyen i morens ansikt, og klappet henne beroligende på kinnet. «Nei da, mamma. Jeg glemte å pakke barbersakene og ville ikke bruke penger på nye. Så nå har det grodd fritt i snart en uke. Maria synes jeg kler det.»

«Maria? … Å, unnskyld, jeg ble så glad for å se deg at jeg helt glemte at du har med deg en gjest!» Moren slapp Carl-Henrik beskjemmet og nikket forekommende mot Maria. Det var halvmørkt i entreen, og hun hadde tydeligvis ikke fått med seg hele situasjonen ennå. «Presenter meg for din … din venninne. Snakker hun engelsk?

Carl-Henrik sa noe på italiensk og vinket Maria til seg. «Hils på min fidanzata Maria Bianchi.»

«Lilleba Qvam.» Moren rakte hånda fram, men senket den befippet igjen da Maria bøyde seg fram og ga henne de samme luftkyssene og hilsenen som Bibbi hadde fått. «Fidan … hva for noe?»

«Min fidanzata. Eller forlovede, som det heter på norsk.»

«Forlovede?» Morens hake datt ned. «Har du forlovet deg?»

«Nå ble du paff!» Carl-Henrik gliste stolt. «Er det ikke fabelaktig? Vi har tenkt å gifte oss her i Oslo. Og det helst fortere enn svint.»

«G-gifte dere? Haster det sånn …» Morens blikk gled forskrekket over Maria, og stanset ved kulen på magen. Hun bleknet og grep tak i kanten på telefonbordet.

«Som du ser, skal du bli farmor.» Carl-Henrik la armen stolt rundt Maria. «Er det ikke helt utrolig?»

«Eh …» Moren knuget telefonbordet, mens hun sendte Bibbi et desperat blikk. «Hent pappa, er du snill. Vi må … dele gleden.»

